《拊缶歌当行路难十五章 其十一》
清代·姚燮

蜀山硗确累趼行，何当刬削招五丁。缚身世网弗愁隘，蝼蚁循庭怨荒大。

翠緌鸣玉栖编蓬，末班事主难为忠。黄牛赤骥士同皂，鲍鱼强夺芳兰风。

鼱鼩袭狗不得阻，遂使孤豚来咋虎。不如徐干弃其宝，处子犹能洁身老。

纬萧河上堪不饥，可怜李广嗟数奇。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。